ส่วนที่ 1

ข้อมูลสรุป

บริษัท ซิงเกิ้ล พอยท์ (ประเทศไทย) จำกัด (มหาชน)
ประกอบธุรกิจผลิตและรับจ้างผลิตชิ้นส่วนโลหะและพลาสติกที่มีขนาดเล็ก โดยการกลึง ตัด เจาะ
เซาะร่อง ทำเกลียว ขัดผิว และล้างทำความสะอาดด้วยน้ำที่บริสุทธิ์
ซึ่งเป็นการผลิตโดยเครื่องจักรที่ควบคุมด้วยระบบคอมพิวเตอร์
เพื่อให้ชิ้นงานมีความเที่ยงตรงสูงระดับต่ำกว่า 5 ไมครอน ผลิตภัณฑ์ที่ผลิตสามารถแบ่งออกไดั ดังนี้

1. ส่วนประกอบสำหรับผลิตภัณฑ์ฮาร์ดดิสก์ไดร์ฟ (Hard Disk Drive)

-   Shaft และ Sleeve เป็นชิ้นส่วนสำหรับนำไปประกอบเป็นผลิตภัณฑ์ Pivot

-   Motor Base และ Hub เป็นชิ้นส่วนสำหรับนำไปประกอบเป็นผลิตภัณฑ์ Spindle Motor

-   Sleeve Flange และ Counter Plate เป็นชิ้นส่วนสำหรับนำไปประกอบเป็นผลิตภัณฑ์
    Fluid Dynamic Bearing

2. ส่วนประกอบสำหรับผลิตภัณฑ์กลุ่มคอนซูมเมอร์ อิเล็คโทรนิค และเอ็นเตอร์เทนเม้นท์
(Consumer Electronic & Entertainment) เช่น ชิ้นส่วนสำหรับกล้องถ่ายรูป
กล้องถ่ายวิดิโอ เอ็ม พี 3 เครื่องเล่นเกมส์

3. อื่นๆ เช่น ชิ้นส่วนสำหรับรถจักรยานยนต์

บริษัทมีโรงงานผลิต 2 โรงงาน ตั้งอยู่เลขที่ 41 หมู่ที่ 9 สวนอุตสาหกรรมโรจนะ ตำบลธนู
อำเภออุทัย จังหวัด พระนครศรีอยุธยา บริษัทกำลังทำการก่อสร้างโรงงานผลิตที่ 3 บนที่ดิน 21 ไร่
42 ตารางวา มูลค่า 25 ล้านบาท ที่นิคมอุตสาหกรรมอินทรา จังหวัดสิงห์บุรี
มูลค่าอาคารและสิ่งอำนวยความสะดวก ประมาณ 80 ล้านบาท รวมมูลค่าที่ดินและอาคาร 105
ล้านบาท การก่อสร้างจะแล้วเสร็จในเดือนมีนาคม 2550
เมื่อโรงงานแล้วเสร็จและเริ่มทำการผลิตจะสามารถเพิ่มกำลังการผลิตจาก 200 ล้านชิ้นต่อปี เป็น
250 ล้านชิ้นต่อปี ในปี 2550 หรือเพิ่มขึ้นอัตราร้อยละ 25

บริษัทมีทุนจดทะเบียน 250 ล้านบาท เป็นหุ้นสามัญทั้งหมด จำนวน 250 ล้านหุ้น มูลค่าที่ตราไว้หุ้นละ
1 บาท ออกจำหน่ายและเรียกชำระเต็มมูลค่าแล้วทั้งหมด
บริษัทได้จดทะเบียนหุ้นเป็นหลักทรัพย์จดทะเบียนในตลาดหลักทรัพย์แห่งประเทศไทย
และเริ่มทำการซื้อขายหลักทรัพย์ ตั้งแต่วันที่ 17 กุมภาพันธ์ 2548 เป็นต้นมา

บริษัทมีกลยุทธ์ทางการตลาด โดยเน้นคุณภาพของสินค้าที่มีความเที่ยงตรงสูงในระดับต่ำกว่า 5
ไมครอน การบริการที่ดี และการส่งมอบสินค้าที่ตรงต่อเวลา ดังนั้น
บริษัทจึงมีรายได้จากการขายให้แก่ลูกค้ารายใหญ่ที่เป็นกลุ่มผู้ผลิตชิ้นส่วนฮาร์ดดิสก์ข้ามชาติขนาดใหญ่ที่มีศักยภาพและมีมูลค่าการสั่งซื้อสูง
มีความมั่นคงทางการเงิน และมีชื่อเสียงระดับสากล เช่น JVC Seiko Minebea และ Nikon
เป็นต้น บริษัทได้ขยายฐานลูกค้าไปยังกลุ่มลูกค้าอื่นๆ เพื่อลดปัจจัยความเสี่ยงในการดำเนินธุรกิจ
และเพื่อไม่ให้พึ่งพาผลิตภัณฑ์ใดผลิตภัณฑ์หนึ่ง หรืออุตสาหกรรมใดอุตสาหกรรมหนึ่งมากจนเกินไป

บริษัทมุ่งเน้นในการวางแผนงานของการผลิตในทุกๆ ขั้นตอน
เพื่อผลิตสินค้าตามข้อกำหนดที่ลูกค้าต้องการ และควบคุมคุณภาพสินค้าให้อยู่ในระดับมาตรฐานสากล
โดยบริษัทได้รับ ISO 9002 ในปี 2542 และ ISO 9001:2000 ในปี 2547 จากสถาบัน TUV
ANLAGENTECHNIK GMBH บริษัทได้มีการพัฒนาเทคโนโลยีให้ทันสมัยอยู่เสมอ
และพร้อมรับกับการเปลี่ยนแปลงทางเทคโนโลยีอยู่ตลอดเวลา
จึงทำให้สามารถรักษาฐานลูกค้าเดิมได้อย่างต่อเนื่อง และมีปริมาณการสั่งซื้อเพิ่มมากขึ้นทุกปี

บริษัทมีนโยบายขยายฐานลูกค้าไปสู่ลูกค้ากลุ่มอื่นๆ อาทิ อุตสาหกรรมยานยนต์ และเครื่องมือแพทย์
เป็นต้น เพื่อเป็นการลดการพึ่งพาลูกค้าอุตสาหกรรมฮาร์ดดิสก์ และในปี 2549
บริษัทได้ขยายกำลังการผลิตจาก150 ล้านชิ้นต่อปี เป็น 200 ล้านชิ้นต่อปี
เพื่อให้สามารถรองรับกับความต้องการของลูกค้าฮาร์ดดิสก์
และลูกค้าจากกลุ่มอุตสาหกรรมอื่นที่มีแนวโน้มที่จะเพิ่มขึ้น นับตั้งแต่ปี 2549 เป็นต้นไป
ปัจจุบันแนวโน้มการจำหน่ายหน่วยบันทึกความจำและหัวอ่านข้อมูลในจานแม่เหล็กฮาร์ดดิสก์ยังมีการขยายตัวอย่างต่อเนื่อง

โดยจากสถิติการขยายตัวตั้งแต่ปี 2546 จนถึงปี 2549 เติบโตด้วยอัตราทบต้นประมาณร้อยละ 15
และรัฐบาลยังเพิ่มการให้สิทธิประโยชน์แก่บริษัทผู้ผลิตฮาร์ดดิสก์ที่ย้ายฐานการผลิตมายังประเทศไทยอย่างต่อเนื่อง
เพื่อเพิ่มแรงจูงใจให้เข้ามาลงทุนเพิ่มในประเทศ
ส่งผลให้ความต้องการของชิ้นส่วนที่บริษัทผลิตมีการขยายตัวอย่างต่อเนื่องมาโดยตลอด
อุตสาหกรรมยานยนต์ก็มีการขยายตัวเพิ่มสูงขึ้นอย่างต่อเนื่องเช่นกัน นับตั้งแต่ปี 2547 เป็นต้นมา
โดยผู้ผลิตรถยนต์รายใหญ่ของโลกหลายรายเข้ามาตั้งฐานผลิตชิ้นส่วนในประเทศไทย

บริษัทมีความมุ่งมั่นที่จะพัฒนาด้านบุคลากรและเทคโนโลยีอย่างต่อเนื่อง
เพื่อเพิ่มศักยภาพในการแข่งขันและเพิ่มรายได้รวมของกิจการ
โดยการเข้าไปมีส่วนแบ่งทางการตลาดในอุตสาหกรรมอื่นๆ เพิ่มมากขึ้น
โดยจะพยายามรักษาอัตราการเจริญเติบโตของกิจการอย่างต่อเนื่องและมั่นคง
เพื่อสร้างมูลค่าเพิ่มให้กับกิจการ เพิ่มความมั่งคั่ง และความมั่นคงให้แก่ผู้ถือหุ้น